ທ່ານຜູ້ອຳນວຍການ ວິສາຫະກິດຂອງລັດ, ວິສາຫະກິດເອກະຊົນ, ວິສາຫະກິດປະສົມ, ວິສາ ຫະກິດລວມໝູ່ ພາຍໃນ ແລະ ຕ່າງປະເທດທີ່ມາເຄື່ອນໄຫວຢູ່ ສປປ ລາວ.
-
ອີງຕາມ ກົດໝາຍວ່າດ້ວຍສ່ວຍສາອາກອນ ເລກທີ 04/ສພຊ, ລົງວັນທີ 19 ພຶດສະພາ 2005;
-
ອີງຕາມ ກົດໝາຍວ່າດ້ວຍອາກອນມູນຄ່າເພີ່ມ ເລກທີ 04/ສພຊ, ລົງວັນທີ 26 ທັນວາ 2006;
-
ອີງຕາມ ກົດໝາຍວ່າດ້ວຍການສົ່ງເສີມການລົງທຶນ ເລກທີ 02/ສພຊ, ລົງວັນທີ 08ກໍລະກົດ 2009;
-
ອີງຕາມ ດຳລັດວ່າດ້ວຍເລກປະຈຳຕົວຜູ້ເສຍອາກອນ ເລກທີ 354/ນຍ, ລົງວັນທີ 05 ຕຸລາ 2007;
-
ອີງຕາມ ຂໍ້ຕົກລົງຂອງລັດຖະມົນຕີວ່າການກະຊວງແຜນການ ແລະ ການລົງທຶນ ເລກທີ 2411/ຜທ, ລົງວັນທີ 07 ຕຸລາ 2011 ວ່າດ້ວຍການຈັດຕັ້ງ ແລະ ການເຄື່ອນໄຫວຂອງຫ້ອງການລົງທຶນປະຕູດຽວ;
-
ອີງຕາມ ແຈ້ງການຂອງລັດຖະມົນຕີວ່າການກະຊວງອຸດສາຫະກຳ ແລະ ການຄ້າ ເລກທີ 2146/ອຄ.ຄພນ ລົງວັນທີ 10 ພະຈິກ 2011 ກ່ຽວກັບການຂຶ້ນທະບຽນວິສາຫະກິດ ສຳລັບການລົງທຶນໃນກິດຈະ ການທົ່ວໄປ;
ກົມສ່ວຍສາອາກອນ ກະຊວງການເງິນ ຂໍຖືເປັນກຽດແຈ້ງມາຍັງທ່ານຊາບວ່າ : ໃນໄລຍະຫຼາຍປີຜ່ານມາ ບັນດາຫົວໜ່ວຍ ວິສາຫະກິດ ໄດ້ມີຜົນງານທີ່ສຳຄັນ ປະກອບສ່ວນເຂົ້າໃນພາລະກິດ ພັດທະນາ ແລະ ສ້າງສາ ປະເທດຊາດ, ຕັ້ງໜ້າປະກອບສ່ວນ ເຂົ້າໃນການຊຸກຍູ້ ຂະບວນການຜະລິດ-ທຸລະກິດ, ການສະໜອງສິນຄ້າ ແລະ ບໍລິ ການ ພ້ອມທັງປະຕິບັດພັນທະ ພາສີ-ອາກອນ ດ້ວຍຄວາມຮັບຜິດຊອບສູງ ເຮັດໃຫ້ງົບປະມານແຫ່ງລັດ ມີຄວາມເຂັ້ມແຂງ, ພື້ນຖານເສດຖະກິດ-ສັງຄົມຂອງປະເທດ ໄດ້ຮັບການພັດທະນາຢ່າງຕໍ່ເນື່ອງ.
ສະນັ້ນ, ເພື່ອສືບຕໍ່ຊຸກຍູ້ສົ່ງເສີມ ການຜະລິດ-ທຸລະກິດ, ຍົກສູງລະດັບ ການພັດທະນາ ເສດຖະກິດ-ສັງຄົມ ໃຫ້ມີການຂະຫຍາຍຕົວຢ່າງໝັ້ນທ່ຽງ. ລັດຖະບານ ຈຶ່ງໄດ້ມີການປັບປຸງບັນດານິຕິກຳ, ລະບຽບການ ແລະ ຂັ້ນຕອນໃນການ ອອກອະນຸຍາດດຳເນີນ ທຸລະກິດ, ສ້າງເງື່ອນໄຂ ອຳນວຍຄວາມສະດວກ, ວອງໄວ, ໂປ່ງໃສໃຫ້ຫຼາຍຂຶ້ນ. ການພິຈາລະນາຂັ້ນຕອນ ອອກອະນຸຍາດ ດຳເນີນທຸລະກິດ ແມ່ນມີຄວາມກະທັດລັດ ແລະ ງ່າຍດາຍກວ່າເກົ່າ ດ້ວຍການພິຈາລະນາ ອອກອະນຸຍາດຜ່ານ ລະບົບບໍລິການປະຕູດຽວ ຊຶ່ງລາຍລະອຽດມີດັ່ງນີ້ :
1.) ອີງຕາມມາດຕາ 13 ຂອງກົດໝາຍວ່າດ້ວຍ ການສົ່ງເສີມ ການລົງທຶນ ສະບັບເລກທີ 02/ສພຊ ລົງວັນທີ 08 ກໍລະກົດ 2009 ຜູ້ລົງທຶນສາມາດລົງທຶນໃນ 3 ລັກສະນະ ຄື : ກິດຈະການສຳປະທານ ( ອອກໃບທະບຽນ ສໍາປະທານ ), ກິດຈະການທົ່ວໄປ ( ອອກໃບທະບຽນ ວິສາຫະກິດ ), ກິດຈະການ ການພັດທະນາ ເຂດເສດຖະກິດພິເສດ ແລະ ເຂດເສດຖະກິດສະເພາະ ( ໃບທະບຽນ ວິສາຫະກິດ ).
2.) ການຈັດຕັ້ງປະຕິບັດ ການບໍລິການ ການລົງທຶນປະຕູດຽວ ແມ່ນການບໍລິການ ໃຫ້ແກ່ຜູ້ລົງທຶນ ທີ່ມີຈຸດປະສົງລົງທຶນໃນ ກິດຈະການສໍາປະທານ, ກິດຈະການທົ່ວໄປ ແລະ ກິດຈະການ ການພັດທະນາ ເຂດເສດຖະກິດພິເສດ ຫລື ເຂດເສດຖະກິດສະເພາະ, ການດຳເນີນການ ບໍລິການດັ່ງກ່າວ ໄດ້ຖືກປະຕິບັດຢູ່ 3 ຈຸດ ຄື : ຢູ່ຂະແໜງການ ອຸດສາຫະກຳ ແລະ ການຄ້າ ( ສຳລັບ ການຂໍອະນຸຍາດ ລົງທຶນໃນກິດຈະການທົ່ວໄປ ), ຢູ່ຂະແໜງການ ແຜນການ ແລະ ການລົງທຶນ ( ສຳລັບ ການຂໍອະນຸຍາດ ລົງທຶນໃນກິດຈະການ ສຳປະທານ ), ຢູ່ອົງການຄຸ້ມຄອງ ເຂດເສດຖະກິດພິເສດ ຫລື ເຂດເສດຖະກິດສະເພາະ ( ສຳລັບການຂໍອະນຸຍາດ ລົງທຶນໃນກິດຈະການ ການພັດທະນາເຂດເສດຖະກິດພິເສດ ແລະ ເຂດເສດຖະກິດສະເພາະ ສຳລັບກິດຈະການດັ່ງກ່າວນີ້ ແມ່ນມີ ລະບຽບການຄຸ້ມຄອງສະເພາະ ໂດຍແມ່ນຄະນະກຳມະການ ແຫ່ງຊາດ ເພື່ອຄຸ້ມຄອງ ເຂດເສດຖະກິດພິເສດ ຫລື ເຂດເສດຖະກິດສະເພາະ ເປັນຜູ້ຄຸ້ມຄອງເອງທັງໝົດ).
3.) ໃບທະບຽນສຳປະທານ ແລະ ໃບທະບຽນວິສາຫະກິດ ແມ່ນໄດ້ກວມເອົາ ໃບທະບຽນອາກອນຢູ່ນຳ ຕາມທີ່ໄດ້ກຳນົດໄວ້ໃນມາດຕາ 19 ແລະ 25 ຂອງກົດໝາຍ ວ່າດ້ວຍການສົ່ງເສີມ ການລົງທຶນ. ໝາຍຄວາມວ່າ ນັກລົງທຶນ ທີ່ໄດ້ຮັບໃບທະບຽນວິສາຫະກິດ ຫລື ໃບທະບຽນ ສຳປະທານ ແມ່ນ ສາມາດດຳເນີນທຸລະກິດໄດ້ເລີຍ ໂດຍບໍ່ຈໍາເປັນ ຕ້ອງມາຂຶ້ນທະບຽນອາກອນ ແຕ່ຕ້ອງໄດ້ຂໍເລກປະຈໍາຕົວ ຜູ້ເສຍອາກອນນໍາ ຂະແໜງສ່ວຍສາອາກອນ ເພື່ອກໍານົດໃສ່ໃບທະບຽນດັ່ງກ່າວ.
ສະນັ້ນ, ການດຳເນີນທຸລະກິດ ທີ່ໄດ້ຮັບອະນຸຍາດສ້າງຕັ້ງໃໝ່ ເລີ່ມແຕ່ປີ 2012 ເປັນຕົ້ນໄປ ຂະແໜງສ່ວຍສາອາກອນ ຈະບໍ່ໄດ້ອອກໃບທະບຽນອາກອນ ໃຫ້ບັນດາ ຫົວໜ່ວຍວິສາຫະກິດ ແລະ ຈະມີໜັງສືແນະນຳ ການປະຕິບັດ ພັນທະອາກອນໃຫ້ນຳ. ສຳລັບຫົວໝ່ວຍ ວິສາຫະກິດທີ່ເຄີຍມີ ໃບທະບຽນອາກອນ ມາກ່ອນແລ້ວ ກ່ອນໜ້າປີ 2012 ຈະອອກໃບຢັ້ງຢືນ ການປະຕິບັດພັນທະ ອາກອນໃຫ້ແທນ ບົນພື້ນຖານຂໍ້ມູນການເຄື່ອນໄຫວ ດຳເນີນທຸລະກິດ ແລະ ການມອບພັນທະ ສ່ວຍສາອາກອນ ທີ່ຖືກຕ້ອງຕາມກົດໝາຍ ວ່າດ້ວຍສ່ວຍສາອາກອນ ແລະ ຕາມທີ່ໄດ້ກຳນົດໄວ້ ໃນມາດຕາ 68 ຂອງດໍາລັດວ່າດ້ວຍຈັດຕັ້ງປະຕິບັດ ກົດໝາຍ ວ່າດ້ວຍການສົ່ງເສີມ ການລົງທຶນ ເພື່ອໃຊ້ເປັນເອກະສານ ໃນການແຈ້ງຕໍ່ເຈົ້າໜ້າທີ່ທຸກ ພາກສ່ວນທີ່ກ່ຽວຂ້ອງ ໃນການຕິດຕາມ, ກວດກາ ການເຄື່ອນໄຫວທຸລະກິດ ຂອງວິສາຫະກິດ.
4.) ການຂໍເລກປະຈຳຕົວ ຜູ້ເສຍອາກອນ ແລະ ຂໍໃບຢັ້ງຢືນ ການມອບພັນທະອາກອນ ໃຫ້ປະຕິບັດດັ່ງນີ້ :
4.1. ສຳລັບບຸກຄົນ ຫລື ນິຕິບຸກຄົນ ທີ່ຂໍອະນຸຍາດ ລົງທຶນໃນ ກິດຈະການ ສຳປະທານ ແລະ ກິດຈະການທົ່ວໄປ ( ໃບທະບຽນ ສຳປະທານ ຫລື ໃບທະບຽນ ວິສາຫະກິດ ) ການຂໍເລກປະຈໍາຕົວ ຜູ້ເສຍອາກອນ ແມ່ນ ໃຫ້ປະຕິບັດ ຕາມວຽກງານ ການບໍລິການ ປະຕູດຽວ ຢູ່ຂະແໜງການ ແຜນການ ແລະ ການລົງທຶນ ຫລື ຢູ່ຂະແໜງ ການອຸດສາຫະກຳ ແລະ ການຄ້າ ດ້ວຍການປະກອບ ຂໍ້ມູນໃສ່ແບບພິມ ຂໍເລກປະຈຳຕົວ ຜູ້ເສຍອາກອນ ຕາມທີ່ໄດ້ກຳນົດໄວ້ ແລະ ພ້ອມກັນນັ້ນ ຕ້ອງໄດ້ເສຍຄ່າທຳນຽມ ທະບຽນວິສາຫະກິດ ຕາມທີ່ໄດ້ກຳນົດໄວ້ໃນ ລັດຖະບັນຍັດວ່າດ້ວຍ ຄ່າທຳນຽມ ແລະ ຄ່າບໍລິການ ສະບັບເລກທີ 03/ປປທ ລົງວັນທີ 19 ພະຈິກ 2008;
4.2. ສຳລັບວິສາຫະກິດ ທີ່ໄດ້ຮັບການສ້າງຕັ້ງ ກ່ອນ ແລະ ຫລັງ ການປະຕິບັດ ວຽກງານ ການບໍລິການ ການລົງທຶນປະຕູດຽວ ນັບແຕ່ປີ 2012 ເປັນຕົ້ນໄປ ທຸກຫົວໜ່ວຍວິສາຫະກິດ ທີ່ໄດ້ເຄື່ອນໄຫວທຸລະກິດຜ່ານມາ ໃຫ້ຂະແໜງສ່ວຍສາອາກອນແລ້ວ ຕ້ອງໄດ້ຍື່ນເອກະສານຕ່າງໆ ເພື່ອຂໍໃບຢັ້ງຢືນການປະຕິບັດພັນທະອາກອນ ຢູ່ຂະແໜງສ່ວຍສາອາກອນ ບໍ່ໃຫ້ກາຍວັນທີ 31 ມີນາ ຂອງທຸກໆປີ
, ບັນດາເອກະສານຕ່າງໆ ທີ່ຕ້ອງປະກອບ ມີດັ່ງນີ້ :
- - ບົດສະຫລຸບ ບັນຊີປະຈຳປີ ຂອງການເຄື່ອນໄຫວທຸລະກິດ;
- - ແຜນການມອບພັນທະ ຂອງວິສາຫະກິດ ປະຈຳປີ N+1;
- - ສັນຍາເຊົ່າ ພ້ອມໃບຢັ້ງຢືນ ການມອບອາກອນລາຍໄດ້ຈາກຄ່າເຊົ່າ;
- - ໃບຢັ້ງຢືນ ການນຳເຂົ້າທຶນ ຈາກທະນາຄານ ແຫ່ງສປປ ລາວ ( ທະນາຄານກາງ ).
ສຳລັບວິສາຫະກິດ ຂະໜາດນ້ອຍ ທີ່ບໍ່ມີໃບທະບຽນ ສຳປະທານ ຫລື ໃບທະບຽນ ວິສາຫະກິດ ເຊັ່ນ : ອອກປີ້, ອອກບັດ ແມ່ນ ໃຫ້ປະຕິບັດ ການມອບພັນທະອາກອນ ຄື ໄລຍະຜ່ານມາ ໂດຍການນຳໃຊ້ ໃບຕິດຕາມ ການປະຕິບັດພັນທະອາກອນ ເປັນແຕ່ລະເດືອນ ຫລື ປີ ແທນໃບຢັ້ງຢືນ ການຊໍາລະອາກອນ ແລະ ໃບທະບຽນອາກອນ.
4.3. ຖ້າວິສາຫະກິດໃດ ໄດ້ຮັບການສ້າງຕັ້ງແລ້ວ ເຄື່ອນໄຫວທຸລະກິດ ບໍ່ມີເລກປະຈຳຕົວ ຜູ້ເສຍອາກອນ, ບໍ່ແຈ້ງ-ມອບພັນທະອາກອນ ຕາມລະບຽບກົດໝາຍ, ບໍ່ສົ່ງບົດສະຫລຸບບັນຊີປະຈຳປີ, ບໍ່ມີໃບຢັ້ງຢືນ ການມອບພັນທະອາກອນ ນອກຈາກຈະບໍ່ ໄດ້ຮັບນະໂຍບາຍຕ່າງໆ ຈາກລັດຖະບານ ຍັງຈະຖືກປະຕິບັດ ມາດຕະການ ຕາມລະບຽບກົດໝາຍກຳນົດ.
ດັ່ງນັ້ນ, ຈຶ່ງແຈ້ງການແນະນຳສະບັບນີ້ ມາຍັງບັນດາທ່ານເພື່ອຊາບ ແລະ ຈັດຕັ້ງປະຕິບັດໃຫ້ໄດ້ຮັບຜົນດີ.